
מישיבת ועדת הפנים והגנת הסביבה

יום רביעי, י"ד בשבט התשע"א (19 בינואר 2011), שעה: 09:30
סדר היום:  

אלימות שוטרים ואלימות כלפי שוטרים

נכחו:

חברי הוועדה:

דוד אזולאי – היו"ר

אריה אלדד

אריה ביבי

אורי מקלב

מרינה סולודקין

חמד עמאר

מוזמנים:
ניצב יואב סיגלוביץ, ר' אח"מ, המשרד לביטחון פנים

תנ"צ הילנה ארד, ס' ר' אמ"ש, המשרד לביטחון פנים

יואל הדר, יועמ"ש, המשרד לביטחון פנים

נצ"מ יעל אידלמן, רח"ט תביעות, המשרד לביטחון פנים

רפ"ק יפעת גרינפלד, תובעת, המשרד לביטחון פנים

סנ"צ עליזה מרגוליס-באר, ע' יועמ"ש, המשרד לביטחון פנים

עמרם בן-דוד, דובר אח"מ, המשרד לביטחון פנים

פרקליטה יפעת בן עמי, מחלקה לחקירות שוטרים, פרקליטות

פרקליט משה סעדה, מחלקה לחקירות שוטרים, פרקליטות

תומר ישראל, הפורום המשפטי למען א"י

טלי אביב, המטה למאבק בגזענות, המרכז לפלורליזם יהודי

ייעוץ משפטי:
עו"ד גלעד קרן

עו"ד ורד קירו-זילברמן

מנהלת הוועדה:


יפה שפירא

רשמת פרלמנטרית:

דרורה רשף

אלימות כלפי שוטרים
היו"ר דוד אזולאי:


בוקר טוב. רבותיי, אני פותח את ישיבת ועדת הפנים והגנת הסביבה. על סדר היום אלימות שוטרים ואלימות כלפי שוטרים, בהשתתפות מפכ"ל המשטרה.


רבותיי, אני רוצה לשתף את חבריי, חברי הכנסת: הישיבה הזאת נקבעה לפני כחודש ימים, וביקשנו שהמפכ"ל יופיע כאן, ומכל מיני סיבות, המפכ"ל הודיע: כן יכול, לא יכול – בסופו של יום, נקבע מועד שהמפכ"ל קבע אותו. הוא קבע את היום, הוא קבע את השעה, הוא קבע הכל. יותר מזה. אמר: אני מבקש להוסיף לסדר היום לא רק נושא של אלימות שוטרים כפי שהוועדה ביקשה, אלא ביקש להוסיף בסדר היום אלימות של אזרחים כלפי שוטרים. נעניתי לבקשתו של המפכ"ל והסכמתי לכל התנאים, ובלבד לקיים דיון ענייני עם המפכ"ל בוועדה הזאת.


לצערי הרב אמש, אחרי שיצאה הודעה לתקשורת, נודע לי, באמצעות עוזרו של השר לביטחון פנים, שהמפכ"ל מבקש להודיע שהוא לא יכול להשתתף. אינני יודע מה הסיבות, אני מצפה, קודם כל, לקצת נימוס, קצת דרך ארץ, להרים טלפון אישי, להתנצל. יכול להיות שיש בעיות אישיות – אנחנו הרי כולנו, בסופו של יום, בני אדם. אז הייתי מצפה שלפחות ירים טלפון, יתנצל על כך שהוא לא יכול לבוא. אז הוא הודיע: אדוני, אני לא יכול לבוא, באמצעות עוזרו של השר אהרונוביץ. אמרתי: עלי זה לא מקובל. ואז הוא אמר לי שהוא ישלח קצינים בכירים. אני מאד מכבד את נוכחותכם כאן ואני מעריך את זה שבאתם לכאן. אמרתי לו: אדוני, אם הייתי רוצה את הקצונה הבכירה והייתי מבקש את הסמפכ"ל או כל אדם אחר, הייתי מבקש. זה לא הדיון. הדיון הוא שהמפכ"ל יבוא. הנושא של אלימות שוטרים הוא על סדר היום הציבורי. הדברים נראים נורא ואיום, ואנחנו חייבים לשמוע – וגם להגן על המשטרה. בשביל זה אנחנו פה.  לצערי הרב, המפכ"ל בחר שלא להגיע לישיבה הזאת, ואני מוחה מחאה נמרצת. אני חושב שדבר כזה הוא סוג של אלימות. כאשר מפכ"ל לא מגיע, ובהתראה מאוחרת מאד – אתמול בערב – הוא מודיע שהוא לא יבוא, אני רואה בכך אלימות של המשטרה כנגד ועדת הפנים.

אריה ביבי:

אלימות זה חריף. 

היו"ר דוד אזולאי:

זה חריף, אבל מה אני יכול לעשות? 

אריה ביבי:

יחס לא הוגן.

היו"ר דוד אזולאי:


אין שום דבר שמצדיק שהמפכ"ל לא יבוא, ויודיע לילה לפני כן שהוא לא מופיע לכאן.


לכן, חבריי חברי הכנסת, אני מחליט ואני מבקש לנעול את הישיבה. אני מתנצל בפני הקצינים הבכירים שהגיעו לפה, בפני היועץ המשפטי, בפני כל אנשי מח"ש שהגיעו.

אורי מקלב:
אתה לא צריך להתנצל, למה אתה מתנצל?


היו"ר דוד אזולאי:


אני מתנצל, זה לא מוריד מכבודי. אין לי בעיה עם זה, בכל זאת אנשים כיבדו אותנו פה. לפחות כלפיהם - - -

אורי מקלב:


אני רוצה רק להראות את ההבדל. אני רוצה להוסיף טייטל.

היו"ר דוד אזולאי:


אז אני מודיע, רבותיי, על נעילת הישיבה ואנחנו נקיים מועד אחד לדיון בישיבה הזאת. תודה רבה.

אורי מקלב:


אני מציע שנגיש הצעה דחופה לסדר היום.

היו"ר דוד אזולאי:


הישיבה נעולה.

הישיבה ננעלה בשעה: 09:45.

